<classify> Pazia la Fainali za Kombe la Mataifa Afrika mwaka 2019 linafunguliwa leo nchini Misri ambapo Misri Mafarao ambao ndiyo wenyeji wa michuano hiyo watawaalika Zimbabwe The Warriors kunako Uwanja wa Kimataifa wa Cairo Cairo International Stadium. Misri ndiyo wameandaa michuano hii na wamefanikiwa kuchukua ubingwa wa fainali hizi mara sara watatumia viwanja sita vya kimataifa. Uwanja mkubwa kabisa wa Misri, ambao umewahi kutumika katika fainali za miaka ya 1957, 1974, 1986 na 2006, Uwanja wa Kimataifa wa Cairo Cairo International Stadium unaobeba mashabiki 74,100 utatumika pia katika michezo ya Kundi A linalojumuisha timu za Misri, Uganda, DR Congo na Zimbabwe. Mechi za Kundi B, ambalo linajumuisha timu za Burundi, Guinea, Madagascar na Nigeria zitafanyika katika Uwanja wa Alexandria wenye uwezo wa kubeba mashabiki 20,000. Mechi zote za Kundi C linalojumuisha timu za Senegal, Tanzania, Kenya na Algeria zitafanyika katika Uwanja wa 30 June uliopo Cairo wenye uwezo wa kubeba watazamaji 30,000 kwa wakati mmoja. Uwanjani wa Al Salaam jijini Cairo unaobeba mashabiki 30,000, utatumiwa kwa mechi za Kundi Kundi D Ivory Coast, Morocco, Afrika Kusini na Namibia pamoja na mechi itakayozikutanisha Tanzania na Algeria. Uwanja wa Suez Suez Stadium ulio na uwezo wa kubeba mashabiki 27,000 utatumika kwa mechi za Kundi E linaloleta pamoja Tunisia, Mali, Mauritania na Angola pamoja na ile ya Kundi F kati ya Guinea-Bissau na Ghana. Uwanja wa mwisho utakaochezewa mechi za AFCON mwaka huu ni Ismailia. Unabeba mashabiki 18,525. Mechi zote za makundi za Cameroon zitachezwa humu pamoja na ile ya Kundi E inayokutanisha Angola na Mali. Cameroon iko katika Kundi F pamoja na Ghana, Benin na Guinea-Bissau. Viwanja hivi sita vitaandaa mechi mbalimbali za raundi ya 16-bora kati ya Julai 5 na Julai 7, huku viwanja vya 30 June, Al Salam, Suez na Cairo International vikitumiwa kwa mechi za robo-fainali mnamo Julai 10 na Julai 11. Uwanja wa 30 June utaandaa nusu-fainali moja nao Cairo International nusu-fainali nyingine. Nusu-fainali ni Julai 14. Fainali itakuwa Cairo International hapo Julai 19. Kabla ya fainali, mechi ya kutafuta mshindi wa tatu itachezewa katika Uwanja wa Al Salaam mnamo Julai 17. Ni mara ya pili Tanzania inashiriki michuano hii ya AFCON. Ilishiriki mara ya kwanza mwaka 1979 nchini Nigeria.  <topic>: michezo 